
R O Z H O D N U T I E
Okresný úrad Košice, katastrálny odbor ako orgán príslušný na rozhodovanie o povolení vkladu podľa § 18 ods. 1 písm. a) a § 22 ods. 2 zákona č. 162/1995 Z. z. o katastri  nehnuteľností a o zápise vlastníckych a iných práv k nehnuteľnostiam v platnom znení (ďalej aj ako „katastrálny zákon“)  r o z h o d o l  o návrhu na vklad vlastníckeho práva podanom dňa 01.07.2026, ktorého prílohou je Darovacia zmluva uzatvorená medzi účastníkmi: 

Petr Příběnský, Kadlecova 306, 392 01 Soběslav ako darca

a

Oľga Příběnská, Trieda SNP 12, 040 11 Košice ako obdarovaná
t a k t o
Okresný úrad Košice, katastrálny odbor konanie podľa § 31a písm. c) katastrálneho zákona       p r e r u š u j e  a účastníkom konania na odstránenie vytýkaných nedostatkov  u r č u j e  lehotu 30 dní odo dňa doručenia tohto rozhodnutia.
O d ô v o d n e n i e :
Dňa 01.07.2026 bol na Okresný úrad Košice, katastrálny odbor podaný návrh na vklad vlastníckeho práva na základe darovacej zmluvy k nehnuteľnostiam nachádzajúcich sa v katastrálnom území Terasa zapísaných na liste vlastníctva č. 14295.

Okresný úrad Košice, katastrálny odbor po preskúmaní návrhu na vklad a jeho príloh v zmysle § 24, § 30, § 31 a § 42 zák. č. 162/1995 Z. z. a iných právnych predpisov zistil, že neboli splnené nasledovné podmienky vkladu do katastra nehnuteľností:
· V návrhu na vklad u navrhovateľa a v zmluve u darcu nie sú uvedené rodné priezviska.
· V zmluve nie sú uvedené dátumy narodenia účastníkov konania.
· V návrhu na vklad nie je uvedené rodné číslo a údaj o štátnej príslušnosti navrhovateľa.
· V zmluve nie je uvedený rozsah podlahovej plochy prevádzaného bytu.

· V návrhu na vklad a zmluve je potrebné označiť nehnuteľnosť v zmysle § 42 ods. 2 písm. c) katastrálneho zákona.
· Darovacia zmluva neobsahuje určenie a popis spoločných častí a spoločných zariadení bytového domu. Taktiež v nej absentuje vyhlásenie nadobúdateľa bytu o pristúpení k zmluve o výkone správy bytového domu.
Žiadame uvedené nedostatky odstrániť formou písomného dodatku k darovacej zmluve (nie novú zmluvu) v 2 vyhotoveniach – podpísaný všetkými účastníkmi s úradne osvedčeným podpisom darcu a opraviť návrh na vklad.
V podaniach uvádzajte číslo nášho konania, ktoré je uvedené v hlavičke tohto rozhodnutia.
Podľa § 31a písm. c) katastrálneho zákona konanie o návrhu na vklad sa preruší, ak bol účastník konania vyzvaný, aby v určenej lehote predložil verejnú listinu alebo inú listinu, ktorá potvrdzuje právo k nehnuteľnosti, alebo aby odstránil nedostatky návrhu prípadne jeho príloh.
Podľa § 42 ods. 4 katastrálneho zákona ak zmluva po podaní návrhu na vklad obsahuje chyby v písaní, počítaní a iné zrejmé nesprávnosti, účastníci konania môžu vykonať opravu len dodatkom k zmluve. Ak je zmluva vyhotovená vo forme notárskej zápisnice, chyby v písaní, počítaní a iné zrejmé nesprávnosti sa opravia postupom podľa osobitného predpisu.
Podľa § 24 ods. 1 písm. a) bod 1. katastrálneho zákona návrh na začatie katastrálneho konania musí obsahovať identifikačné údaje navrhovateľa v rozsahu meno, priezvisko, rodné priezvisko, dátum narodenia, rodné číslo, alebo ak ide o cudzinca iný identifikátor, miesto trvalého pobytu, adresu na doručovanie v tuzemsku, ak je odlišná od miesta trvalého pobytu, údaj o štátnej príslušnosti, ak ide o fyzickú osobu.

Podľa § 42 ods. 2 písm. a) katastrálneho zákona zmluva, verejná listina alebo iná listina obsahujú označenie účastníkov práv k nehnuteľnostiam; ak ide o fyzickú osobu, meno, priezvisko, rodné priezvisko, dátum narodenia, rodné číslo a miesto trvalého pobytu, ak ide o právnickú osobu, názov, sídlo a identifikačné číslo, ak ho má pridelené, prípadne iné identifikačné údaje.

Podľa § 5 ods. 1 písm. a) zákona č. 182/1993 Z. z. o vlastníctve bytov a nebytových priestorov zmluva o prevode vlastníctva bytu a zmluva o prevode vlastníctva nebytového priestoru v dome musí byť písomná a okrem všeobecných náležitostí musí obsahovať popis bytu alebo nebytového priestoru v dome a príslušenstva bytu, vymedzenie polohy bytu alebo nebytového priestoru v dome označením čísla bytu, čísla vchodu a opisom nebytového priestoru, určenie rozsahu podlahovej plochy a vybavenia bytu a nebytového priestoru v dome.


Podľa § 42 ods. 2 písm. a) katastrálneho zákona zmluva, verejná listina alebo iná listina obsahujú označenie nehnuteľnosti podľa katastrálneho územia, pozemku podľa parcelného čísla evidovaného v súbore popisných informácií, pozemku evidovaného ako parcela registra „C“ alebo parcela registra „E“, druhu pozemku a výmery pozemku, súpisného čísla stavby a parcelného čísla pozemku, na ktorom je stavba postavená, čísla bytu alebo nebytového priestoru, čísla poschodia, čísla vchodu a spoluvlastníckeho podielu na spoločných častiach a spoločných zariadeniach domu a na pozemku, prípadne na priľahlom pozemku, súpisného čísla stavby a parcelného čísla pozemku, na ktorom je dom postavený; ak je nehnuteľnosť v spoluvlastníctve viacerých vlastníkov, uvádza sa i podiel vyjadrený zlomkom k celku.
Podľa § 5 ods. 1 písm. c) zákona č. 182/1993 Z. z. o vlastníctve bytov a nebytových priestorov zmluva o prevode vlastníctva bytu a zmluva o prevode vlastníctva nebytového priestoru v dome musí byť písomná a okrem všeobecných náležitostí musí obsahovať 
určenie a popis spoločných častí domu, spoločných zariadení domu, príslušenstva a priľahlého pozemku a prípadné určenie, ktoré spoločné časti domu a spoločné zariadenia domu, časti príslušenstva a priľahlého pozemku užívajú len niektorí vlastníci bytov a niektorí vlastníci nebytových priestorov.
Podľa § 5 ods. 1 písm. f) zákona č. 182/1993 Z. z. o vlastníctve bytov a nebytových priestorov zmluva o prevode vlastníctva bytu a zmluva o prevode vlastníctva nebytového priestoru v dome musí byť písomná a okrem všeobecných náležitostí musí obsahovať 
vyhlásenie nadobúdateľa bytu alebo nebytového priestoru v dome o pristúpení k zmluve o spoločenstve vlastníkov alebo k zmluve o výkone správy.

Upozorňujeme Vás, že ak uvedené nedostatky neodstránite v lehote do 30 dní odo dňa doručenia tohto rozhodnutia, konanie bude podľa § 31b ods. 1 písm. f) katastrálneho zákona  zastavené.
Z uvedeného dôvodu tunajší správny orgán rozhodol tak, ako je uvedené vo výrokovej časti tohto rozhodnutia.
P o u č e n i e :

Proti tomuto  rozhodnutiu  sa  podľa  § 29 ods. 3 zák. č. 71/1967 Zb. o správnom  konaní (správny poriadok) v znení neskorších predpisov nemožno odvolať. 
Toto rozhodnutie je podľa § 177 zákona č. 162/2015 Z. z. Správny súdny poriadok preskúmateľné súdom po nadobudnutí právoplatnosti.
              






    JUDr. Daniela Kruliacová                                                                                             

                                                                                 zamestnanec s osobitnou odbornou spôsobilosťou

                                                                                                   rozhodovať o návrhu na vklad 
Rozhodnutie sa doručí: 
1. Petr Příběnský, Kadlecova 306, 39201 Soběsla, ČR 
2. Oľga Příběnská, Trieda SNP 12, 040 11 Košice 

